Inna-as Georges Brassens seg yiwet si tezlatin ines ur nheffu: La chose ne me gène pas mais les mots me dérangent (taYawsa ur iyi tḍur ara ma d awalen-is ccan iyi!)
Akka diYen netta i teḍra yid negh s Igawawen tineggura yagi. NevYa akken ma nella yiwet n tYawsa i tmurt nneY, i ugdud nneY, i uYref nneY, i udles nneY, i tarwa nneY d tin ines uzekka. Nettwet fell-as akken a nidir, a nili azekka. Akken ur nengger ara, ur nettYav ara. Acku ulac win ivYan ad isuḍ ad izri am aḍu. Ulac win ivYan ad ittwattu kan akka d netta ur ittwasen, ur iga kra ama i watmaten is ama i talsa s umata.
Fell-as ihi i nettwet, fell-as i nessusem i nesver i rregmat d ddel. Nezga nessaram neqqar ahat ad tuYal ad tveddel tegnitt. Xas akka yir awal, tisusaf, agdal d tyita zgan fell-aneY. Maca mi ara tt-id nger gar wallen nneY, ittuYal-d usirem, tettuYal-d tezmert akken ad nesver ugar, akken as nawi i wayen ivYu iYli-d fell-aneY.
D nettat diYen iY idegren nessali-d ikavaren n tsartit, tidukliwin tidelsanin, imussuten diYen di myal ssenf d wanil. IYmisen d rradyuwat ur nezgil tameslayt: s teqvaylit, s tefransist d taaraYt. D nettat iY d-isufYen s izenqan a nelhu, ad d-nsuY, ad d-nenni. Γef isem is i nquvel acengu d ifassen d ilmawen. Fell-as irefden kra gar-aneY aveckiḍ, i yundin lbumbat am tarvaât n 76.
Fall-as diYen i fkan ixfawen nsen d asfel aṭas Igawawen. Ttwaṭfen, tturzen u ttwaaesren macci d tikkelt, wa di Barwagya wa di Lambeze, wa di Lherrac wa di Taẓult. Aṭas diYen seg nneY, i srewlen si tmurt, nfan ten, gedlen asen akal iẓuran nsen. Ula di laxxart, ddaw tmedlin ugin asen tamurt nsen. S yis kan ihi i nella, i nedder. S yis ara nesgunfu mi ara aY teccar, assmi ara d-yaweḍ wass nneY imi wa xarttum ivan, nevna fell-as.
Fell-as diYen i nevges i nhezzem netturar deg unnar icenga. NuYal d ileqqafen gar iffasen nsen imi nedda tikli nsen. Di tsartit nga am nutni, nerfed awal d tmuYli am nutni. Tudsa n temsal nneY nefka yas udem ur nelli d ayla nneY.
Nurar yidsen akken asen neâjjev, nYil ahat ad nâeddi, aY fken udem am akken isen-t nefka, am akken iten nquder.
Nejja deg ayla neY nehrez win nsen, nettu idles nneY nelmed win nsen, nehmel iẓuran d ddin neY nerfed wid nsen, neqqim Yef umezruy nneY nkemmed-it maca nerfed s igenni win nsen. Nerkeḍ tameslayt nneY nestehza deg-s maca tid nsen neddem-itent, nelmed-itent, nerfed-itent Yef tqucac iqerray nneY u d win itent-isnen kan i umi nefka azal gar-aneY! Neqqar-as iYra iẓwer. Win kan d-ineḍqen yisent yuYal sdat nneY, gar wallen nneY d uhdiq.
Nergel avrid nneY nerẓa asalu i win nsen, nunef i tfarkiwin nneY nefres tid nsen, nerra di ḍḍerf irgazen nneY nessali wid nsen. Nessumes avernus, nessared aqendur d ugennur. Nunef i uvendayer iqqim ur ihḍim, neddem s irebbi nneY dderbuka a nezhu.
Xarttum macci d yiwet.
Anecta ak fell-as ihi. Γef isem is akw i teḍra, i tevda. Γef isem is ara tekfu. Xas akka di myal tallit nefka yas isem is-d izgan, id-irran fell-as di tegnitt: trad, tilelli, amennuY, tasartit, izarfan n umdan, ikavaren, tugdut, tagrawla, tamaziYt, teqvaylit, timanit, taYmist, izarfan n tmeṭṭut, tafsut ama d tamellalt am a d taverkant. Nefka-as ak ismawen ala win-is n tidett. Win akken is d-izgan, d-irran fell-as. Win akken ittecebhen, is ifkan tahuski talqayant war agusim d ijujen, war taẓẓult.
Assa riY ad uYaleY ihi d sstut m levtut. Ad rreY tiqaraḍin u yerna ak-en zenzaY, ak-en feḍhaY. Ur ken teṣraY ara u fihel ma tefkam iy-id tundicin d ijeâvuven D ayen ihi a gma d ultma, ayen akka ak i Yef tt-ncud, tiyersi ara awen fsiY akka tura d ayen akken ahaqel tYunfam neY tugadem, d ayen akken tevYam war ma tennam-t-id. Ldit imeẓẓuYen nwen ihi a wen tt-in ssefruY. Anect-a akk id-iḍran, id-illan, id-nniY s lecwar n wawal d: azarug. D azarug, a gma. Akken ik ihwa sqecer-itt, akken ik ihwa qedder-itt, akken ik ihwa ftel-itt ad teqqim d nettat. D azarug. C’est l’indépendance, mon vieux! The independence, buddy!
AZARUG. Akka ih: A.Z.A.R.U.G. EyyaY ad tsuYeḍ yidi: A.Z.A.R.R.R.R.R.R.U.G!
Atan ihi smenḍfaY ayeddic nni nneY aqvur, fYeY awen-d tamadaYt iw. Kra akka nettali
nettṣubu, ntezzi ntenneḍ, d azarug i Yef nettnadi. TaYawsa ihi sya d afella ur iyi tettḍuru ara, awalen is ur iyi tetten ara. Init as ihi i uselway n unavad aqvayli uâdil, mass Ferhat, d uselway n umusu n timanit mass Ucebbi Vuâziz dacutt dacutt, xas akken anect-a ak Yef tiṭ nsen i illa. Init asen nera tamurt ara yili d tin nneY, nera aYervaz ara isseYren arrac nneY, nera taYdemt ara iqadren imdanen d izerfan nsen, nera adavu ara iqedcen Yef medden, ara isenden Yef medden, nera awanek ara d-irren lherma d isegh iY-ittwaksen si twaYit d-iḍran deg Icariḍen deg ussegass 1857. Init asen aql-aY yid-wen, aql-aY deffir nwen, sdat nwen, ar tama nwen. Kunwi d nekni, nekni d kunwi.
S uzarug kan ara nerfed iqerray nneY a nzux gar tmura, ara nekfu tuzma d ulummu deg nneY. Kan akka ara nehves tuccin deg ikesman d tvardiwin nneY. Ala s uzarug i nezmer a nefreẓ ayen illan d ayla nneY akken ad t-nehrez.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn